Kombinácia liekov a výživových doplnkov
Dobry den, moze 5 mesacne babatko (7,5kg)s covidom kombináciu liekov:
Neocide gel
Kalciovy sirup 2x 1,5ml 
Fenistil 2x 8kv 
Mucosolvan 2x 1,5ml deň 
Stoptusin noc 
Vitamín C 
Devit
Probiotika?
Toto vsetko nam poradila pediatrička po telefóne.
Dakujem.
Dobrý deň,
ďakujeme za Vašu otázku.
Súbežné užívanie uvedených liekov a výživových doplnkov nie je vylúčené, pokiaľ je liečba stanovená ošetrujúcim lekárom.
Medzi liekmi Fenistil a Stoptussin bola pozorovaná klinicky stredne závažná interakcia v dôsledku ktorej sa môže potenciovať centrálne tlmivý účinok. Pri výrazne obmedzujúcich vedľajších účinkoch je potrebné danú skutočnosť konzultovať s lekárom.
Mucosolvan obsahuje ambroxoliumchlorid, ktorý zvyšuje vylučovanie hlienu z dýchacích ciest, uľahčuje jeho vykašliavanie a zmierňuje kašeľ. Stoptussin obsahuje dve liečivá: butamirátium-dihydrogen-citrát a guajfenezín a používa sa na liečbu suchého, dráždivého a ťažko utíšiteľného kašľa.
Pri súčasnej kombinácii lieku podporujúceho vykašliavanie s liekom tlmiacim kašeľ môže dôjsť k sťaženému uvoľňovaniu hlienov. Z tohto dôvodu je potrebné medzi jednotlivými prípravkami zachovávať dostatočný časový rozostup, teda Stoptussin podať najskôr 4 hodiny od posledného podania Mucosolvanu.
Prajem skoré uzdravenie.
S pozdravom
PharmDr. Veronika Kiabová